Smernica Komisie 2004/70/ES
z 28. apríla 2004,
ktorou sa mení a dopĺňa smernica Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozširovaniu v rámci Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozširovaniu v rámci Spoločenstva [1], a najmä na jej článok 14, druhý odsek, písmená c) a d),
keďže:
(1) článok 20 Aktu o pristúpení z roku 2003 uvádza odkaz na prílohu II k tomu aktu, ktorý obsahuje prispôsobenia k acquis vyžadované pristúpením. Príloha II však v zásade berie do úvahy len prispôsobenia k aktom prijatým pred dátumom prerušenia prístupových rokovaní, t. j. 1. novembrom 2002;
(2) je však potrebné vykonať ďalšie prispôsobenia k acquis, najmä k aktom prijatým po tomto dátume ako aj aktom, ktoré nemohli byť zhrnuté do prílohy II, alebo ktoré kvôli zmeneným okolnostiam vyžadujú nové prispôsobenia;
(3) smernica 2000/29/ES bola po 1. novembri 2002 niekoľkokrát zmenená a doplnená vzhľadom na určité ustanovenia, ktoré boli prispôsobené Aktom o pristúpení z roku 2003;
(4) Aktom o pristúpení z roku 2003 bol Litve udelený štatút chránenej zóny vzhľadom na Beet necrotic yellow vein virus na obmedzené obdobie končiace sa 31. marca 2006. Je vhodné zmeniť a doplniť text prílohy IV, aby odzrkadľoval zmeny uskutočnené Aktom o pristúpení;
(5) Aktom o pristúpení z roku 2003 bol Lotyšsku, Slovinsku a Slovensku udelený štatút chránenej zóny vzhľadom na Globodera pallida (Stone) Behrens na obmedzené obdobie končiace sa 31. marca 2006. Je vhodné zmeniť a doplniť text prílohy IV, aby odzrkadľoval zmeny uskutočnené Aktom o pristúpení;
(6) Aktom o pristúpení z roku 2003 bol Malte udelený štatút chránenej zóny vzhľadom na Citrus tristeza virus (európske kmene) na obmedzené obdobie končiace sa 31. marca 2006. Je vhodné zmeniť a doplniť text prílohy IV, aby odzrkadľoval zmeny uskutočnené Aktom o pristúpení;
(7) v záujme jasnosti je vhodné spojiť do jedného textu niektoré zo zmien a doplnkov vykonaných od 1. novembra 2002. Členským štátom by malo byť poskytnuté vhodné obdobie na zavedenie tých ustanovení tejto smernice, ktoré neodzrkadľujú existujúcu legislatívu;
(8) smernica 2000/29/ES by preto mala byť náležito zmenená a doplnená;
(9) opatrenia ustanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Smernica 2000/29/ES sa mení a dopĺňa takto:
1. Prílohy I, II, III a IV sa menia a dopĺňajú v súlade s prílohou I k tejto smernici.
2. Časť B prílohy IV sa mení a dopĺňa v súlade s prílohou II k tejto smernici.
Článok 2
Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s prílohou II k tejto smernici najneskôr do 1. júna 2004. Bezodkladne oznámia Komisii znenie ustanovení spolu s tabuľkou, ktorá uvádza, ako sa ustanovenia tejto smernice zhodujú s prijatými vnútroštátnymi ustanoveniami.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť od dátumu nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.
Článok 4
Táto smernica je adresovaná členským štátom.
V Bruseli 28. apríla 2004